জানা গেছে, প্রতিষ্ঠানটির অন্য দুই পরিচালক মান্নানের পরিবারের সদস্য এবং চেয়ারম্যান আনিছুর রহমানের শেয়ার মাত্র ৫ শতাংশ। বাগেরহাটের মিঠাপুকুরপাড় প্রি-ক্যাডেট মাদরাসা লাগোয়া তিনতলা ভবনে মান্নান তালুকদারের অফিস ও বাসভবন। বেশ সুরক্ষিত। তিনি এই প্রতিবেদকের সঙ্গে সরাসরি কথা বলতে রাজি হননি। পরে তাঁর এক পরিচিতজনের মাধ্যমে ফোনে কথা হয়। মান্নানের দাবি, পদ্মার এপারে তিনিই প্রথম ব্যক্তি যিনি রিয়েল এস্টেট ব্যবসা শুরু করেছেন। ডিসি অফিসে চাকরির সময় থেকেই তিনি সাধারণ মানুষের কাছ থেকে টাকা নিয়ে জমি কেনাবেচা করতেন। এতে যে লাভ হতো তা তিনি টাকাদাতাদের মাঝে বণ্টন করে দিতেন। এতেই মানুষ তাঁর প্রতি আস্থাবান হয়ে ওঠে। মান্নান তালুকদার আরো বলেন, সাধারণ মানুষের যে পরিমাণ আমানত তাঁর কাছে আছে, তার চেয়ে কয়েক গুণ বেশি সম্পদ তাঁর রয়েছে। আমানত সংগ্রহ ও পরিচালনায় একটি শরিয়াহ বোর্ড রয়েছে। এর প্রধান খুলনার গোয়ালখালী মাদরাসার মুহতামিম খলিফা আব্দুল আউয়াল, মুফতি ওয়াক্কাস আলীসহ আলেমরা। তিনি দাবি করেন, খুলনা-বাগেরহাট মিলিয়ে তাঁর যে পরিমাণ জমি আছে তার মূল্য দুই হাজার কোটি টাকারও বেশি হবে।